10 Apr 2018 Alle nyheder >

Med Netcompany som initiativtager går Danske Bank, TDC og Københavns Lufthavn nu sammen om at komme den massive mangel på kvalificeret IT-arbejdskraft i Danmark til livs. Det sker med lanceringen af Digital Dogme. Stifterne alene vil forpligtige sig til at opkvalificere og skabe mindst 500 nye IT-talenter årligt, og målet er at kickstarte en ny bevægelse i dansk erhvervsliv.

Den digitale fremtid er allerede over os med dertilhørende massiv vækst og mulighed for en dansk førerposition på IT-området. Imidlertid efterspørger danske virksomheder allerede nu kvalificeret IT-talent i et højere tempo, end uddannelsesinstitutionerne kan følge med. Og den udvikling vil kun fortsætte. I 2030 vil der ifølge Erhvervs- og Vækstministeriet mangle 19.000 danske IT-specialister i dansk erhvervsliv, og dertil kommer de titusindvis, som har behov for en IT-mæssig opkvalificering uden at være deciderede IT-specialister.



Derfor lancerer fire af landets største og mest markante virksomheder nu et ambitiøst og forpligtende initiativ ved navn Digital Dogme. Målet er at skabe en bevægelse omkring vidensdeling og opkvalificering i dansk erhvervsliv, så Danmark vinder i den globale digitale konkurrence.



De stiftende virksomheder alene har til målsætning at skabe mindst 500 nye IT-talenter hvert år med afsæt i tre bindende dogmeregler for de deltagende virksomheder. De fire virksomheder er TDC, Danske Bank, Københavns Lufthavn og Netcompany. Sidstnævnte er initiativtager og driver processen ved bl.a. at oprette et sekretariat og en vidensdelingsplatform, som alle deltagere kan tilgå.

Målet skal nås ved, at virksomhederne hver især forpligter sig til tre bærende dogmer:





1. Som dogmepartner definerer man et konkret mål for, hvor mange ansatte man udvikler til mere digitale roller.

2. Som dogmepartner placerer man de udvalgte medarbejdere i projekter, hvor læring kan ske.

3. Som dogmepartner er man villig til at dele erfaringer med andre dogmevirksomheder.



Rammen for forløbet drives af Netcompany, som gennem en lang årrække har positive erfaringer med intern IT-talentskabelse ud af ansatte uden formel IT-uddannelse.





Fra venstre: Thomas Woldbye, CEO Københavns Lufthavn; André Rogaczewski, CEO Netcompany; Pernille Erenbjerg, CEO TDC



”Digital Dogme er et visionært og gensidigt forpligtende samarbejde for at bekæmpe den måske største udfordring, vi har, for at sikre vækst - manglen på kvalificeret arbejdskraft og IT-kompetencer. Det er vigtigt for Danmark, at vi i erhvervslivet påtager os et ansvar og hurtigt og effektivt tager hånd om at skabe langt flere IT-talenter. Derfor er jeg også både glad for og stolt over, at så store virksomheder som TDC, Københavns Lufthavn og Danske Bank har sagt ja til at deltage fra projektets start”, siger Netcompanys CEO og stifter André Rogaczewski. Han fortsætter:



”Som stiftervirksomheder sætter vi baren højt ved at give hinanden håndslag på at opdyrke 500 IT-talenter årligt, og vi går tilmed efter at løfte en bred vifte af forskellige kompetencer. Det kan være en elektriker eller tekniker i Københavns Lufthavn, en kunderådgiver i Danske Bank, en kundeservicemedarbejder i TDC eller en matematiker hos os i Netcompany. Vi løser naturligvis ikke samfundsudfordringen alene med dette tiltag, men det er vores håb at inspirere mange flere virksomheder til at tilslutte sig projektet og dele erfaringer henad vejen, således at Digital Dogme kan blive et kvalitetsstempel og vokse sig til en decideret bevægelse i dansk erhvervsliv”.

André Rogaczewski bakkes op af CEO Pernille Erenbjerg fra TDC:

"For 10 år siden var Danmark en af de førende IT-nationer. I dag skal vi kæmpe hårdt for at fastholde vores førerposition. Vi står over for en truende mangel på den kvalificerede digitale arbejdskraft, som er afgørende for både TDC og Danmarks vækst. Vi er derfor ekstremt optagede af at styrke digitale kompetencer, og Digital Dogme er et godt initiativ til at dyrke og udvikle digitale talenter både i og uden for TDC.”

CEO Thomas Woldbye fra Københavns Lufthavn tilføjer:

”CPH er som virksomhed 100% dedikeret til digitale løsninger som omdrejningspunkt for vores forretningsstrategi og ikke mindst til gavn for danskerne, der er blandt de mest digitale rejsende. Vores bidrag til Digital Dogme handler derfor især om at kigge på nye veje til digital kompetenceudvikling og bidrage med nye vinkler på, hvordan fremtidens medarbejder ser ud. Vi håber, at vi både kan få inspiration fra de øvrige deltagere og bringe vores erfaringer i spil til gavn for andre”.



CEO for Danske Bank Thomas Borgen fortsætter:

”Digital Dogme er et godt initiativ, som det er naturligt, vi deltager i. Som virksomhed har vi et stort medansvar, men naturligvis også en egen interesse i at uddanne medarbejdere til fremtidens arbejdsmarked. Hvis vi skal fastholde Danmarks konkurrenceevne, er det helt afgørende, at vi fokuserer på de digitale kompetencer, både gennem uddannelsessystemet og ved at vi som virksomheder vedvarende fokuserer på at opkvalificere og efteruddanne vores nuværende medarbejdere”.

Alle virksomheder kan være med:

Interesserede virksomheder kan skrive til digitaldogme@netcompany.com for mere info.

Kontakt:



For interviewforespørgsler med CEO André Rogaczewski kontakt:

Trine Tirsgaard / tti@netcompany.com / tlf: 61 24 86 24



For interviewforespørgsler med CEO Pernille Erenbjerg, TDC kontakt:

Peter Glüsing Pedersen / pgl@tdc.dk / tlf: 40 17 94 68



For interviewforespørgsler med CEO Thomas Woldbye, Københavns Lufthavn, kontakt:

Kasper Hyllested / kasper.hyllested@cph.dk / 22 99 33 49



For mere information til Danske Bank, kontakt:

Kenni Leth / let@danskebank.dk / tlf: 45141400